EL Επίσηµη Εφηµερίδα της Ευρωπαϊκής Ένωσης CE 78/758

(2004/C 78 E/0806)

ΓΡΑΠΤΗ ΕΡΩΤΗΣΗ Ε-2807/03

υποβολή: Erik Meijer (GUE/NGL) προς την Επιτροπή

(19 Σεπτεμβρίου 2003)

Θέμα: Η σταυροφορία του Βατικανού κατά του γάμου μεταξύ ατόμων του ιδίου φύλου εντός της ΕΕ και το δικαίωμα του Βατικανού από αποκομίζει έσοδα από την έκδοση κερμάτων ευρώ

1. Γνωρίζει η Επιτροπή ότι οι Κάτω Χώρες και το Βέλγιο έχουν καθιερώσει τον πολιτικό γάμο μεταξύ ατόμων του ιδίου φύλου, αφετέρου δε το ψήφισμα του ευρωπαϊκού Κοινοβουλίου, της 4ης Σεπτεμβρίου 2003, σχετικά με τα θεμελιώδη δικαιώματα εντός της ΕΕ κατά το 2002 (έκθεση Sylla A5-0281/2003), το οποίο ζητεί να κατοχυρωθεί το δικαίωμα των ομοφυλοφίλων να συνάπτουν γάμο και να υιοθετούν παιδιά και αναφέρει την πρόσφατη νομοθεσία του Βελγίου ως ένα από τα βήματα προόδου που σημειώθηκαν κατά το 2002;

2. 'Εχει επίσης λάβει γνώση η Επιτροπή της αντίθετης προς την εξέλιξη αυτή θέσης που έλαβε το Βατικανό, δηλαδή η εγκατεστημένη εκεί εξουσία της Ρωμαιοκαθολικής Εκκλησίας; η οποία καταδίκασε προσφάτως το γάμο αυτό και κάλεσε τους καθολικούς βουλευτές να αντιταχθούν σε μια τέτοια νομοθεσία;

3. Είναι σε θέση η Επιτροπή να επιβεβαιώσει ότι τα μικρά, μη ανήκοντα στην ΕΕ, κράτη όπως το Μονακό, ο Άγιος Μαρίνος και το κράτος του Βατικανού, τα οποία συνορεύουν αποκλειστικά και μόνο με εδάφη της ΕΕ, είναι εξουσιοδοτημένα να εκδίδουν και να θέτουν σε κυκλοφορία κέρματα ευρώ, παράλληλα με τα κράτη μέλη της Ευρωπαϊκής Νομισματικής Ένωσης; Πού βασίζεται η δυνατότητα αυτή; 'Εχει μήπως ως στόχο να επιτρέψει στα ενεχόμενα κράτη να αποκομίσουν ένα λογικό όφελος από τα νομίσματα που κυκλοφορούν σε μια νομισματική ένωση ή πρόκειται αποκλειστικά και κυρίως για νομίσματα αντιπροσωπεύουν για τα κράτη αυτά ιδιαίτερα οικονομικά πλεονεκτήματα, δεδομένου ότι λόγω της σπανιότητάς τους αγοράζονται από τους συλλέκτες σε τιμές πολύ ανώτερες της ονομαστικής τους αξίας;

4. Έχοντας υπόψη τη διαρκή πίεση που ασκεί το Βατικανό στους βουλευτές του ΕΚ και των κρατών μελών της ΕΕ με στόχο τον περιορισμό του δικαιώματος στο γάμο, είναι διατεθειμένη η Επιτροπή να εκπέμψει ένα σαφές σήμα το οποίο να αίρει την εντύπωση ότι το Βατικανό, αφενός μπορεί να ενεργήσει εξ' ονόματος της ΕΕ ή της ENE εκδίδοντας και θέτοντας στην κυκλοφορία κέρματα ευρώ, αφετέρου δε ότι απολάβει οικονομικών πλεονεκτημάτων εκ μέρους της Ένωσης, λόγου χάριν αναστέλλοντας προσωρινά ή αφαιρώντας από το Βατικανό το δικαίωμα αυτό;

Απάντηση του κ. Solbes Mira εξ ονόματος της Επιτροπής

(4 Νοεμβρίου 2003)

Η Επιτροπή έχει λάβει γνώση για τις αλλαγές στη νομοθεσία του Βελγίου και των Κάτω Χωρών που επιτρέπουν το γάμο δύο ατόμων του ίδιου φύλου, καθώς και για το ψήφισμα του Κοινοβουλίου της 4ης Σεπτεμβρίου 2003 σχετικά με τα θεμελιώδη δικαιώματα στην Ένωση κατά το 2002 το οποίο καλεί τα κράτη μέλη να εξαλείψουν κάθε διάκριση εις βάρος των ομοφυλοφίλων, ειδικότερα όσον αφορά το γάμο και την υιοθεσία.

Η Επιτροπή έχει επίσης λάβει γνώση του εγγράφου που εξέδωσε η Σύνοδος του Δόγματος της Πίστης του Βατικανού (Congregation for the Doctrine of the Faith of the Vatican) με τίτλο «Εκτιμήσεις σχετικά με προτάσεις για τη νομική αναγνώριση του γάμου μεταξύ ομοφυλοφίλων».

Στο πλαίσιο αυτό, το Βατικανό εκφράζει την άποψη της καθολικής εκκλησίας. Το έγγραφο στο οποίο αναφέρεστε, αποτελεί επομένως έκφραση της θρησκευτικής πεποίθησης μιας συγκεκριμένης εκκλησίας, και η Επιτροπή δεν επιθυμεί να σχολιάσει θέματα θρησκευτικής ερμηνείας. Η ελευθερία της θρησκευτικής πεποίθησης και έκφρασης είναι επίσης μέρος των θεμελιωδών αξιών που θέλουμε να σεβαστούμε.

Σε επίπεδο Ένωσης, η δέσμευση στην πολιτική καταπολέμησης των διακρίσεων μεταξύ άλλων λόγω γενετήσιου προσανατολισμού παραμένει σταθερή. Το 2000 το Συμβούλιο εξέδωσε οδηγία που απαγορεύει τις διακρίσεις στην απασχόληση και την εργασία για διάφορους λόγους, συμπεριλαμβανομένου και του γενετήσιου προσανατολισμού (οδηγία 2000/78/ΕΚ (1)). Τα κράτη μέλη έχουν προθεσμία μέχρι τις 2 Δεκεμβρίου 2003 να μεταφέρουν αυτή την οδηγία στις εθνικές τους νομοθεσίες.

Η Επιτροπή επιβεβαιώνει ότι το κράτος του Βατικανού είναι εξουσιοδοτημένο να εκδίδει κάθε χρόνο συγκεκριμένο αριθμό κερμάτων ευρώ. Τούτο καθορίζεται από νομισματική συμφωνία η οποία συνήφθη το Δεκέμβριο του 2000 μεταξύ της Δημοκρατίας της Ιταλίας, εξ ονόματος της Κοινότητας, και του κράτους του Βατικανού (2). Η συμφωνία αυτή συνήφθη για να εξασφαλίσει τη νομική συνέχεια με προηγούμενη συμφωνία μεταξύ της Δημοκρατίας της Ιταλίας και του Βατικανού, που είχε συναφθεί πριν από την κυκλοφορία του ευρώ, η οποία εξουσιοδοτούσε το Βατικανό να εκδίδει συγκεκριμένο αριθμό κερμάτων σε ιταλικές λίρες. Παρόμοιες συμφωνίες υφίστανται με τον Άγιο Μαρίνο και με το Μονακό.

Η έκδοση κερμάτων από το Βατικανό τηρεί πλήρως τη νομισματική συμφωνία. Η πρόσφατη σύσταση της Επιτροπής (3) για τροποποίηση αυτής της νομισματικής συμφωνίας εξασφαλίζει νομική συνέχεια, ειδικότερα όσον αφορά το μέγιστο αριθμό κερμάτων που μπορούν να εκδοθούν. Η Επιτροπή δεν προτίθεται να προτείνει άλλες τροποποιήσεις της συμφωνίας.

(1) Οδηγία 2000/78/ΕΚ του Συμβουλίου της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία, ΕΕ L 303 της 2.12.2000.

(2) ΕΕ C 299 της 25.10.2001.

(3) ΕΕ C 212 της 6.9.2003.